દેશમાં શહેરોના નામ બદલવાની ફેશન ચાલી રહી છે. ગુજરાતના નાયબ મુખ્યમંત્રી નીતિન પટેલ પણ જાહેરાત કરી ચુક્યા છે કે, 'અમદાવાદ'નું નામ બદલીને ફરી 'કર્ણાવતી' કરવામાં આવશે. આપણે ત્યાં ખાલી આપણા પોતાનું નામ બદલવા માટે એફિડેવિટ કરાવવું હોય તો પણ કેટલી માથાકુટ થાય છે, કેટકેટલા ડોક્યુમેન્ટ માટે કેટકેટલા ધક્કા થાય છે, કેટલો ખર્ચો થાય છે! જ્યારે આ તો આ આખા શહેરનું નામ બદલવાની વાત છે. ધણીને ગમ્યું એ ખરું. પણ અમદાવાદનું નામ કર્ણાવતી કરી નાખવાથી અમદાવાદ ઉપર, એને અનુલક્ષીને લખાયેલી કેટલી રચનાઓ આઉટડેટેડ થઈ જશે! અરે, અમદાવાદનો રિક્ષાવાળો પણ અમદાવાદનો નહિ રહે.. 😀 ચલો, હું અમદાવાદ શહેર પર ૧૯૯૯ માં લખાયેલી એક રચના અહીં મુકું છું. તમને યાદ હોય, એ બધી તમે નીચે કમેન્ટમાં મુકો. 😊 પર્વત ન સાગર, બાજર ન ડાંગર, મહેલો ન ઝાંઝર, નદીમાં ભર્યાં બહુ ધૂળ કાંકર, તોય શહેર એક આબાદ છે, એનું નામ અમદાવાદ છે. રાજા હતો એક કરણ નામે ઘેલો, અહમદ અહીંનો થયો શાહ પહેલો, પછી આ શહેરમાં ગાંધી ગયેલો, શરૂ ત્યાંથી નવો ઇતિહાસ થયેલો, આ શહેર બહુ આઝાદ છે, એનું નામ અમદાવાદ છે. સૈયદ સીદ્દીની છે મશહૂર જાળી, દરવાજો લાલ અહીં ભદ્રમાં કાળી, પ્રેમીની પ્યારી કાંકરિયાની પાળી, દિવસે અજવાળી નગરી, રાતે રૂપાળી, વફાના શહેરમાં જફા બધી બાદ છે, એનું નામ અમદાવાદ છે. મૂળે જ લહેરી, અહીંના શહેરી, જરા તેરી-મેરી, નહીં કોઈ વેરી, છો રસ્તા તૂટેલા ને સાંકડી હો શેરી, દિન-રાત રહેતી લક્ષ્મીની ફેરી, કોઈને ન કોઈથી અહીં ફરિયાદ છે, એનું નામ અમદાવાદ છે. પંડિત-મુલ્લા એક થાળીએ જમશે, માન્ચેસ્ટર હિંદનું ફરી ધમધમશે, ઘરઘરમાં યશની લાલિમા રમશે, આવો અહીં દોસ્ત, તમનેય ગમશે, શહેરોમાં શહેર જે અમદ-અવાદ છે, એનું નામ અમદાવાદ છે. મેઘધનુષ તો લાગે બે-નૂરા, આપણે ત્યાં તો ‘નવ-રંગ-પૂરા’, અહીં નર છે શૂરા ને નારી ચતૂરા, સદાકાળ શાશ્વત આનંદ નાદ છે, એનું નામ અમદાવાદ છે, એનું નામ અમદાવાદ છે. - વિરલ મહેતા #ahmedabad #instaahmedabad #karnavati #namechange #cityofindia #yogi #up #gujarat #aapduamdavad #maruamdavad